KIRJALLINEN KYSYMYS P-1785/02

esittäjä(t): Jan Mulder (ELDR) komissiolle

(17. kesäkuuta 2002)

Aihe: Eläinrehussa käytetty torjunta-aine nitrofeeni

Saksassa on löydetty syöpää aiheuttavaa torjunta-ainetta nitrofeeniä eläinrehusta. Saksan viranomaiset ovat tähän mennessä eristäneet jo useita saastelähteitä.

Yhteisössä maataloustuotteiden valvonta kuuluu Dublinissa sijaitsevalle elintarvike- ja eläinlääkintätoimistolle. Kuinka usein viimeksi kuluneiden 2 vuoden aikana kyseinen elin on tehnyt asianmukaisia tarkastuksia Saksassa ja mitkä olivat tarkastusten tulokset?

Komissio seuraa tilannetta, mutta ei toistaiseksi ryhdy mihinkään toimiin.

Miksi komissio ei ryhdy toimiin, kun pidetään mielessä viennin laajuus Saksasta ja mahdolliset terveysriskit?

Mihin toimiin komissio aikoo ryhtyä ehkäistäkseen nitrofeeniesiintymien laajenemisen ja vetääkseen saastuneet tuotteet markkinoilta?

David Byrnen komission puolesta antama vastaus

(17. heinäkuuta 2002)

Komissio on seurannut tiiviisti nitrofeenin joutumista rehu- ja elintarvikeketjuun siitä lähtien, kun Saksan viranomaiset ilmoittivat komissiolle asiasta nopean hälytysjärjestelmän kautta. Komissio perusti erityisryhmän seuraamaan hätätilan kehittymistä, selvittämään sen vaikutuksia kansanterveyteen ja kuluttajien terveyteen ja selvittämään, mihin toimenpiteisiin on ryhdyttävä.

Saksassa on kolmen viime vuoden aikana tehty kaksi tarkastusta asian kannalta merkittävillä aloilla. Tarkastukset koskivat luonnonmukaista viljelyä sekä torjunta-aineiden markkinointia ja käyttöä ja jäämiä elintarvikkeissa. Komissio on esittänyt Saksalle suosituksia, jotta nykyisiä valvontajärjestelmiä voitaisiin käyttää parhaalla mahdollisella tavalla. Raportit toimitettiin Euroopan parlamentille tavanomaista menettelyä noudattaen, ja niihin voi tutustua seuraavilla www-sivuilla: http://europa.eu.int/comm/food/fs/inspections/fnaoi/reports/organic_farming/germany/index_en.html ja http://europa.eu.int/comm/food/fs/inspections/fnaoi/reports/pesticides/germany/index_en.html.

Komissio on pyytänyt Saksan viranomaisia esittämään säännöllisesti ajan tasalla olevia tietoja tutkimustensa edistymisestä. Saksan viranomaiset ilmoittivat, että kontaminaation on toistaiseksi havaittu olevan peräisin yhdestä varastosta. Muista kontaminaatiolähteistä ei ole näyttöä. Viranomaiset tunnistivat ja jäljittivät kaiken tavaran, jota on säilytetty tässä varastossa elokuusta 2001 lähtien. Jäljitys tapahtui useiden jakelutasojen kautta: kauppiaat, jauhomyllyt, rehunvalmistajat ja kotieläintilat. Tilat suljettiin ja tarkastettiin. Näiden tilojen rehu, eläimet ja elintarvikkeet testattiin, ja markkinoilla edelleen olevat mahdollisesti kontaminoituneet tuotteet poistettiin myynnistä. Sama tehtiin Saksasta viedyille tuotteille.

Komissio on pitänyt jäsenvaltiot ajan tasalla elintarvikeketjua ja eläinten terveyttä ja luonnonmukaista viljelyä käsittelevien pysyvien komiteoiden säännöllisissä kokouksissa, joissa Saksan viranomaiset ovat antaneet täyden selostuksen tapahtumista.

Pysyvä komitea oli 11. kesäkuuta 2002 tyytyväinen Saksan viranomaisten toteuttamiin toimiin ja katsoi, että saatujen tietojen perusteella ei tässä vaiheessa ole tarvetta ryhtyä muihin yhteisön toimenpiteisiin.

Komissio lähettää elintarvike- ja eläinlääkintätoimiston tarkastusryhmän Saksaan määrittämään valvontajärjestelmien mahdolliset heikkoudet ja arvioimaan Saksan viranomaisten toteuttamia toimia.